༄། །དོན་དམ་པའི་སེམས་བསྐྱེད་བླང་བའི་ཆོ་ག་མུ་ཏིག་ཕྲེང་ཆེན་
དཔལ་ཕག་མོ་གྲུ་པས་མཛད་པ་བཞུགས་སོ།།
ཨོཾ་སྭ་སྟི། སྲིད་པ་རབ་ཟད་སྡུག་བསྔལ་རྒྱ་མཚོ་སྐེམ། །ཡོན་ཏན་མཆོག་བསྐྱེད་དྲི་མ་རྣམས་བསལ་ཞིང་། །སྐྱབས་ཆོས་ཡེ་ཤེས་རྒྱ་མཚོ་འབྱུང་བའི་གནས། །བྱམས་དང་སྙིང་རྗེ་བདེ་ཆེན་བྱང་ཆུབ་སེམས། །སངས་རྒྱས་སྲས་པོ་བགྲོད་པའི་ལམ་གྱི་མཆོག །བྱང་ཆུབ་སེམས་མཆོག་ཁྱོད་ལ་ཕྱག་འཚལ་ལོ། །དུས་གསུམ་སངས་རྒྱས་བསྐྱེད་པ་མ་ཡི་མཆོག །སྐྱབས་འགྲོ་སེམས་བསྐྱེད་ཆོ་ག་བྲི་བར་བྱ། །དུས་གསུམ་སངས་རྒྱས་ཐམས་ཅད་ཀྱི་གཤེགས་ཤུལ། །འཁོར་བའི་ནད་ཐམས་ཅད་སེལ་བའི་སྨན། །ཡོན་ཏན་རྒྱ་མཚོ་འབྱུང་བའི་གནས། །ཚེ་འདི་དང་ཚེ་རབས་ཐམས་ཅད་ཀྱི་བདེ་སྐྱིད། རང་གཞན་གྱི་དོན་འབྱུང་བའི་རྒྱུད་དམ་པ། སྐྱབས་སུ་འགྲོ་བ་དང་སེམས་བསྐྱེད་པའི་ཆོ་ག་བསྟན་པ་ནི། དང་པོ་བསྟན་པའི་རྨང་རྡོ་ལྟ་བུ་ནི་སྐྱབས་སུ་འགྲོ་བ་ཐུན་མོང་བ་ཡིན་པས། ཐར་པ་དང་ཐམས་ཅད་མཁྱེན་པ་དོན་དུ་གཉེར་བའི་སྐྱེས་བུ་དག་གིས་སྐྱབས་སུ་འགྲོ་བ་ཐུན་མོང་པའི་སྡོམ་པ་བླང་བར་འདོད་པས། ངན་སོང་དང་འཁོར་བ་ལ་མེ་འོབས་བཞིན་དུ་བསམས་ལ། སྐྱབས་སུ་འགྲོ་བའི་སྡོམ་པ་དང་ལྡན་པ་སྟན་མཐོན་པོ་ལ་བཞག དཀོན་མཆོག་གསུམ་ལ་མཆོད་པ་བཤམས་སློབ་དཔོན་ལ་ཡོན་ཕུལ། ཡན་ལག་ལྔས་ཞབས་ལ་གཏུགས་དེ་ཕྱག་འཚལ། ཐལ་མོ་སྦྱར་ཙོག་པུར་བསྡད་ནས། རྗེས་ཟློས་བྱ་བ་ནི། སློབ་དཔོན་དགོངས་སུ་གསོལ། བདག་མིང་འདི་ཞེས་བགྱི་བས་དུས་འདི་ནས་བཟུང་ནས་ཇི་སྲིད་འཚོའི་བར་དུ། རྐང་གཉིས་རྣམས་ཀྱི་མཆོག སངས་རྒྱས་ལ་སྐྱབས་སུ་མཆིའོ། །ཞི་བ་འདོད་ཆགས་དང་བྲལ་བ་རྣམས་ཀྱི་མཆོག ཆོས་ལ་སྐྱབས་སུ་མཆིའོ། །ཚོགས་རྣམས་ཀྱི་མཆོག འཕགས་པའི་དགེ་འདུན་ལ་སྐྱབས་སུ་མཆིའོ། །ཞེས་ལན་གསུམ་གྱི་བར་དུའོ། །དེ་ནས་ཕན་ཡོན་དང་བསླབ་བྱ་བཤད་པ་ནི། སྐྱབས་སུ་འགྲོ་བའི་ཕན་ཡོན་ཐུབ་པའི་གསུང་རབ་དཔག་ཏུ་མེད་པ་ཅིག་ལས་གསུངས་ཀྱང་། ཇོ་བོ་ཆེན་པོས་མདོར་བསྡུས་པ་བརྒྱད་དུ་གསུང་པ་ནི། ནང་པ་སངས་རྒྱས་པར་ཚུད་པའི་ཕན་ཡོན་དང་། སྡོམ་པ་ཐམས་ཅད་ཀྱི་རྟེན་དུ་འགྱུར་བའི་ཕན་ཡོན་དང་། མི་དང་མི་མ་ཡིན་ཐམས་ཅད་ཀྱིས་མི་ཚུགས་པའི་ཕན་ཡོན་དང་། སྡིག་པ་ཐམས་ཅད་བྱང་ཞིང་བསྲབ་པར་འགྱུར་བའི་ཕན་ཡོན་དང་། རྒྱུད་ལ་བསོད་ནམས་ཀྱི་ཚོགས་རྒྱ་ཆེན་པོ་འཕེལ་བའི་ཕན་ཡོན་དང་། ཤི་ནས་ངན་འགྲོ་དང་ངན་སོང་དུ་མི་འགྲོ་བའི་ཕན་ཡོན་དང་། ལམ་ཁྱད་པར་དུ་འཕགས་པ་རྒྱུད་ལ་སྐྱེ་བའི་ཕན་ཡོན་དང་། མཐར་བླ་ན་མེད་པའི་བྱང་ཆུབ་འཐོབ་པའི་ཕན་ཡོན་ནོ། །གནས་ལྔ་རིག་པའི་པཎྜི་ཏས་ཀྱང་། །ལྷ་དཀོན་མཆོག་གསུམ་གྱི་སྐྱབས་སུ་འགྲོ་བ་མ་བྱས་ན། ནང་པ་སངས་རྒྱས་པའི་ཁོང་སུ་མི་ཆུད། །དབུལ་མོ་བ་ལང་རྫི་ཡི་གེ་ཀ་གཅིག་ཀྱང་མི་ཤེས་པས་ཀྱང་། ལྷ་དཀོན་མཆོག་གསུམ་གྱི་སྐྱབས་སུ་འགྲོ་བྱས་པས། །དཀོན་མཆོག་གསུམ་གྱི་སྐྱབས་འོག་ཏུ་ཚུད་ཅིང་། ལྷ་མི་ཐམས་ཅད་ཀྱི་མཆོད་པའི་གནས་སུ་འགྱུར་བ་དང་། དཀར་པོ་ཡི་ས་བོན་ཐམས་ཅད་རྒྱུད་ལ་ཉི་ཟླ་ལྟར་རྒྱས་པའོ། །སྡོམ་པ་ཀུན་ལ་ཡོད་མོད་ཀྱི། །སྐྱབས་སུ་མ་སོང་པ་ལ་མེད། །ཅེས་པས། ཡོན་ཏན་རིན་ཆེན་ཐམས་ཅད་ཀྱི་རྒྱུ་སྡོམ་པ་རིན་པོ་ཆེ་ཡིན་ལ། དེ་ཉིད་ཀྱི་རྒྱུ་ཡང་སྐྱབས་སུ་འགྲོ་བ་ཡིན་པས། སྡོམ་པ་ཐམས་ཅད་ཀྱི་རྟེན་དུ་འགྱུར་བའི་ཕན་ཡོན་ནོ། །རྒྱ་གར་ཤར་ཕྱོགས་ཀཱ་མ་རུའི་བྱང་ངོས་ལང་ཀ་པར་པ་ཏ་ཞེས་བྱ་བའི་ཡུལ་ཆུང་ན་གནོད་སྦྱིན་ཨ་ལི་བྷ་ར་ཞེས་བྱ་བས། ཞག་རེ་ལ་མི་རེ་ཁྱེར་ནས་འགྲོ་བ་ལ། དུས་རེ་ཞིག་ན་བྲམ་ཟེའི་བུ་མོ་དགེ་བསྙེན་མ་བདེ་མ་ཞེས་བྱ་བ་རྒས་པ་འཁོག་པ་འཁར་བ་ལ་བརྟེན་པ་མིག་དང་བྲལ་བ་ཞིག་ལ་ཟ་རེས་བབ་ནས། གནོད་སྦྱིན་གྱིས་རྩར་ཕྱིན་ཙ་ན། དགེ་བསྙེན་མ་ལྷ་དཀོན་མཆོག་གསུམ་ལ་སྐྱབས་སུ་འགྲོ་བ་བྱེད་ཅིང་ཡོད་པ་ལ། གནོད་སྦྱིན་གྱིས་མེ་ཡི་ཕུང་པོ་གཅིག་ཏུ་མཐོང་ནས་ཟ་བར་མ་ནུས་པ་དང་། ཡང་རྒྱ་གར་ལྷོ་ཕྱོགས་སུ་དགེ་སློང་ཅིག་གིས་ལྷ་དཀོན་མཆོག་གསུམ་པོ་ལ་སྐྱབས་སུ་འགྲོ་བ་བྱེད་ཅིང་བསྡད་པ་ལ། གཤིན་རྗེའི་ཚོགས་དཔག་ཏུ་མེད་པས་ཟླ་བར་བརྩམ་ནས་དགེ་སློང་གི་རྩར་ཕྱིན་པ་ལ། བཅོམ་ལྡན་འདས་ཤཱཀྱ་ཐུབ་པར་མཐོང་ནས། ཕྱག་འཚལ་ཞིང་སྐྱབས་སུ་འགྲོ་བར་བྱས་ནས་གསོད་པར་མ་ནུས་པ་དང་། དར་ཡུལ་ལ་འོ་ཆེ་ལ་ཕྱིར་རབ་ཏུ་བྱུང་བ་བགྲེས་གཞོན་གསུམ་འོང་པ་ལ། བསྒྲེས་པོས་སྐྱབས་འགྲོ་བྱེད་ཅིང་འོང་། །གཞོན་པ་གཉིས་པོས་ཡར་བལྟ་མར་བལྟའི་གཏམ་མང་པོ་བྱེད་ཅིང་འོང་པ་ལས། ལ་བཙས་ཀྱི་རྩ་ནས་ཇག་པ་བྱུང་ནས་བསྒྲེས་པོ་འདི་ཆོས་པར་འདུག་གིས་མ་འཇོམས་ཅིག གཞོན་པ་འདི་གཉིས་མི་སྐྱ་དང་ཁྱད་མི་འདུག་གིས་ཟེར་ནས། རྒོག་པ་བཞིན་དུ་ནི་བཤུས། སྙེ་ཕུང་བཞིན་དུ་ནི་བརྡུངས། བཤའ་ལུག་བཞིན་དུ་བཀྱིག རྐུན་བཞིན་དུ་གྲོག་པོར་སྦས་པས། ལྷ་དཀོན་མཆོག་གསུམ་ལ་སྐྱབས་འགྲོ་བྱས་པས་མི་དང་མི་མ་ཡིན་པའི་འཇིགས་པ་ལས་སྐྱོབ་པ་དེ་ལྟ་བུའོ། །སྔོན་བཅོམ་ལྡན་འདས་བཞུགས་པའི་དུས་སུ་རྒྱལ་པོ་མ་སྐྱེས་དགྲས་ཡབ་རྒྱལ་པོ་གཟུགས་ཅན་སྙིང་པོ་བཀྲོངས། རྒྱལ་པོ་ཆེན་པོ་ནི་འབྲུམ་བུ་མེ་སྦལ་ནག་པོའི་ནད་ཀྱིས་ཐེབ་ནས། མགོ་ལུས་ཐམས་ཅད་བཤག་པ་ཙམ་གྱིས་ཟུག་གཟེར་གྱིས་ནི་གང་། རྣག་དྲིས་མ་ག་ཏའི་གྲོང་ཁྱེར་ཐམས་ཅད་ཁྱབ། མནར་མེད་པའི་དམྱལ་བར་འགྲོ་བའི་སྡུག་བསྔལ་གྱིས་ནི་གཙེས། །སྨྱོ་བ་བཞིན་དུ་ཤེས་པ་རང་བཞིན་དུ་མི་གནས། གཤེད་མ་བརྒྱས་བསྐོར་བ་བཞིན་དུ་འཇིགས་ཤིང་ཉམས་ང་། དེ་ཡི་དུས་སུ་ཚེ་དང་ལྡན་པ་འཆར་ཀ་བྱོན་པ་ལ། བདག་གི་ནད་དང་གནོད་པ་འདི་ཞི་བའི་ཐབས་ཡོད་དམ་ཞུས་པ་ལ། རྒྱལ་པོ་ཆེན་པོ་ཡང་དག་པར་རྫོགས་པའི་སངས་རྒྱས་ནི་འགྲོ་བ་ཐམས་ཅད་ཀྱི་སྐྱབས་དང་མགོན་དུ་གྱུར་པ་གཉན་ཡོད་ན་བཞུགས་ཀྱིས་དེ་ལ་སྐྱབས་སུ་སོང་ཅིག་གསུངས་པ་ལ། རྒྱལ་པོ་མ་སྐྱེས་དགྲ་ས་ལ་རོ་བཞིན་བོར་ཐབས་སུ་ཡོད་པ་ལ། མྱུར་བ་མྱུར་བར་ལངས་ཏེ་གཉན་ཡོད་དུ་བལྟས་ཤིང་ཡན་ལག་ལྔས་བཅོམ་ལྡན་འདས་ལ་ཕྱག་འཚལ་ཞིང་། ལྷ་དཀོན་མཆོག་གསུམ་ལ་སྐྱབས་འགྲོ་བྱས་པས་ཟུག་དང་སྡུག་བསྔལ་ཐམས་ཅད་ཞི་ཞིང་། ཞག་གསུམ་གྱི་ནང་དུ་དགྲ་བཅོམ་པའི་འབྲས་བུ་ཐོབ་པས་སྡིག་པ་དང་སྒྲིབ་པ་ཐམས་ཅད་ཟད་པར་གྱུར་ཏོ། །རྒྱུད་ལ་བསོད་ནམས་ཀྱི་ཚོགས་རྒྱ་ཆེན་པོ་བསོག་པ་ནི། རྫ་མཁན་གྱི་ཁྱེའུ་སྣང་བྱེད་ཅེས་བྱ་བ། ཅི་བྱས་པ་ཐམས་ཅད་མི་འགྲུབ་པ། བཟའ་བ་དང་། བཅའ་བ་མེད་པ། འགྲོ་བ་ཐམས་ཅད་ཀྱི་ཡིད་དུ་མི་འོང་བ་ཅིག་ཡོད་པས། བདག་ཅི་ལྟར་བྱས་ན་བསོད་ནམས་དང་ལྡན་པར་འགྱུར་སྙམ་པ་ལ། ག་རེ་འཇིག་རྟེན་དུ་ཡང་དག་པར་རྫོགས་པའི་སངས་རྒྱས་བྱོན་པ་ལ་ཐབས་ཅི་ཡོད་དེ་འོང་སྙམ་ན། བཅོམ་ལྡན་འདས་ག་ལ་བ་དེར་ཕྱིན་ནས་ཕྱག་འཚལ་བསྐོར་བ་བྱས་ནས། བཅོམ་ལྡན་འདས་བདག་ནི་བསོད་ནམས་དང་མི་ལྡན་ན། སྡུག་བསྔལ་འདི་ལ་བསྐྱབས་པར་མཛད་དུ་གསོལ་ལོ། །ཞེས་ཞུས་པས། སྣང་བྱེད་དཀོན་མཆོག་གསུམ་ལ་སྐྱབས་སུ་འགྲོ་བ་གྱིས་ཤིག་གསུངས་ནས། སྣང་བྱེད་ཀྱི་ལྷ་དཀོན་མཆོག་གསུམ་ལ་སྐྱབས་སུ་འགྲོ་བ་བྱས་ཤིང་གསོལ་བ་བཏབ་པས་ཚེ་འདི་ཉིད་ལ་རིན་པོ་ཆེའི་བང་མཛོད་དང་འབྲུའི་བདག་པོར་ཡང་གྱུར། །དེ་བཞིན་གཤེགས་པ་དཔག་ཏུ་མེད་པ་ཉིན་རེ་བཞིན་ཆོས་གོས་སྣམ་སྦྱར་ལ་སོགས་པ་གསུམ་གསུམ་ཡང་ཕུལ། །ཆོས་སྟོན་གྱིས་མཉེས་པར་མཛད་པ་ཡང་བྱས། སྡུག་འཕོང་པ་ཐམས་ཅད་ངོམས་ཤིང་ཚིམ་པར་ཡང་བྱས། དཀོན་མཆོག་མཆོད་པ་དང་མཛའ་བཤེས་བསྟེན་པ་ཡང་བྱས། །ཟབ་པ་དང་ཞི་བའི་ཆོས་དང་ཕྲད་པ་ལྟ་བུའོ། །ནམ་འཆི་བའི་དུས་སུ་ངན་འགྲོ་དང་ངན་སོང་དུ་མི་འགྲོ་བ་ནི། སུམ་ཅུ་རྩ་གསུམ་ལྷའི་གནས་ན་ལྷའི་བུ་ནོར་བུ་དྲི་མ་མེད་པར་གྲགས་ཅེས་བྱ་བ། ལྷའི་དབང་པོ་བརྒྱ་བྱིན་གྱི་ཉེ་དབང་ཐམས་ཅད་ཀྱི་མཆོག་ཏུ་གྱུར། ལྷའི་བུ་རྣམས་ཚལ་ཆེན་པོར་བཞིར་རོལ་པའི་གཙོ་བོ་ཡང་ཡིན། ལྷ་མ་ཡིན་བུ་མོ་མཛེས་ཤིང་ཡིད་དུ་འོང་བ་རྣམས་ཀྱིས་བདག་པོར་ཡང་གྱུར། ལུས་ལ་འོད་ཀྱང་ཡོད། གོས་ལ་དྲི་མ་ཡང་མི་ཆགས་ཤིང་། མེ་ཏོག་གི་རྒྱན་ཡང་མི་རྙིང་། ལུས་ལ་དྲི་ཞིམ་པོ་ཡང་བྲོ་ཞིང་། ལྷའི་བུ་མོ་ཐམས་ཅད་འབྲལ་མི་ཕོད་པར་གནས། འདོད་པའི་ཡོན་ཏན་ལྔའི་ཆང་གིས་མྱོང་ཤིང་འདུག་ཁོ་ཡི་མདུན་དུ་ལྷའི་བུ་དང་བུ་མོ་ཐམས་ཅད་ཀྱིས་ལ་ལས་ནི་གླུ་ལེན། ལ་ལས་གར་བྱེད། ལོ་བརྒྱ་ཡང་ཞག་གཅིག་གི་ཐད་ལས་མེད་པ་ལ། ཅི་ཞིག་ལྟར་ལུས་ལ་དྲི་མི་ཞིམ་བྲོ་ཞིང་། མེ་ཏོག་གི་རྒྱན་ཡང་རྙིང་ཤིང་། གོས་ལ་དྲི་མ་ནི་ཆགས་ཤིང་ལྷའི་བུ་དང་བུ་མོ་ཐམས་ཅད་ཀྱིས་མི་འདོད་ཅིང་གླས་ལ་བོར། རང་གི་སྟན་ལ་འདུག་སྙིང་མི་དགའ་བར་འདུག་པ་ལ། འདི་ཅི་ཡིན་སྙམ་ནས་མཉམ་པར་བཞག་ཅིང་བལྟས་པས། ཚེ་སྔ་མའི་བསོད་ནམས་ཐམས་ཅད་ནི་ཟད། འདིར་བསོད་ནམས་མ་བསགས་ཤིང་འདོད་པའི་ཡོན་ཏན་ལྔ་ལ་བག་ཡང་དུ་སྤྱད་པས། ད་ནི་ཤི་ནས་སེར་སྐྱའི་ནུབ་ཕྱོགས་ཀྱི་འདམ་རྫབ་ཀྱི་ནང་ཕག་མོ་ལྟོ་སེར་གྱི་ལྟོ་བར་སྐྱེ་བར་མཐོང་ཞིང་། སྡུག་བསྔལ་ཆེན་པོས་ནོན་ཏེ་ཉ་བྱེ་ཚན་ལ་འགྲེ་བ་འམ། རྔ་མོ་རྔེའུ་གཏོར་བ་འམ། མ་བུ་གཅིག་པོ་ཤི་བ་བཞིན་དུ་སྡུག་བསྔལ་བར་གྱུར་པ་ལས། ག་རེ་བདག་ངན་སོང་ལས་སྐྱོབས་པར་ཞུ་ཞེས་བརྒྱ་བྱིན་ལ་གསོལ་བ་བཏབ་པ་ལས། བདག་གིས་མི་ནུས་ཀྱིས་བཅོམ་ལྡན་འདས་ཀྱི་དྲུང་དུ་འདོང་ཞེས་ལག་པ་བརྐྱང་བསྐུམ་ཙམ་ལས་ཕྱིན་ཏེ། ཕྱག་འཚལ་བསྐོར་བ་བྱས་ནས་བཅོམ་ལྡན་འདས་ངན་སོང་ལས་སྐྱོབས་པར་ཞུ་ཞེས་ཞུ་བ་ཕུལ་བས། བཅོམ་ལྡན་འདས་ཀྱིས་སྐྱབས་སུ་འགྲོ་བ་གནང་ནས། དེ་མ་ཐག་ཏུ་ཚེ་ཡི་དུས་བྱས་ནས་ཚངས་པའི་རྒྱལ་པོར་སྐྱེས་བར་གྱུར་ཏོ། །ལྷའི་དབང་པོ་བརྒྱ་བྱིན་གྱིས་གར་སྐྱེས་མ་ཤེས་ནས། བཅོམ་ལྡན་འདས་ལྷ་ཡི་བུ་གར་སྐྱེས་ཞེས་ཞུས་པས། ལྷ་ཡི་དབང་པོ་འཇིག་རྟེན་དུ་ལྟོས་ཤིག་གསུངས་ནས་ལྷའི་དབང་པོས་བལྟས་པས། ཚངས་པའི་རྒྱལ་པོ་བྱེད་པ་མཐོང་ནས། དཀོན་མཆོག་གསུམ་ལ་སྐྱབས་འགྲོ་བྱེད་པ་ལ་དྭང་བ་ཁྱད་པར་ཅན་འཕགས་པ་ལྷའི་དབང་པོ་སྐྱེས་ཏེ་སྐྱབས་འགྲོ་ལ་བསྟོད་པ་ནི། གང་གི་སངས་རྒྱས་སྐྱབས་འགྲོ་བ། །དེ་དག་ངན་སོང་མི་འགྲོ་ཏེ། །ལྷའི་ལུས་ནི་སྤངས་ནས་ཀྱང་། །ལྷའི་ལུས་སུ་སྐྱེ་བར་འགྱུར། །གང་ཞིག་ཆོས་ལ་སྐྱབས་འགྲོ་བ། །དེ་དག་ངན་སོང་མི་འགྲོ་སྟེ། །ལྷ་ཡི་ལུས་ནི་སྤང་ནས་སུ། །ལྷ་ཡི་ལུས་སུ་སྐྱེ་བར་འགྱུར། །གང་ཞིག་དགེ་འདུན་སྐྱབས་འགྲོ་བ། །དེ་དག་ངན་སོང་མི་འགྲོ་སྟེ། །ལྷ་ཡི་ལུས་ནི་སྤང་ནས་ཀྱང་།། ལྷ་ཡི་ལུས་སུ་སྐྱེ་བར་འགྱུར། །ཞེས་པ་ལྟ་བུའོ། །བདུན་པ་ལམ་ཁྱད་པར་ཅན་རྒྱུད་ལ་སྐྱེ་བ་ནི། བཅོམ་ལྡན་འདས་ལང་ཀ་པུ་རིར་བྱོན་ཏེ། སྲིན་པོའི་རྒྱལ་པོ་ལང་ཀ་མགྲིན་བཅུ་ལ་སོགས་པ་དྲེགས་བྱེད་མི་ཁྲག་དྲོན་མོ་འཐུང་ཞིང་མི་ཤ་རློན་པ་ཟ་བ། ཞེ་སྡང་མེ་ལྟར་འབར་བ། འདོད་ཆགས་ཆུ་ལྟར་ཁོལ་བ། ཕྲག་དོག་ནི་རང་གི་ལུས་བས་ཤིང་གི་ཡལ་ག་མཐོ་ཡང་གཅོག་ལ། ཕན་འདོགས་པའི་ཕ་དང་མ་ཡང་ཡལ་བར་འདོར་བ། འཇིག་རྟེན་པའི་ལམ་དུ་མི་ཚུད་པ་རྣམས་ཀྱི་རྩར་བཅོམ་ལྡན་འདས་བྱོན་ནས་ལྷ་དཀོན་གསུམ་ལ་སྐྱབས་འགྲོ་བྱས་པས། དེ་རྣམས་ལ་ལས་ནི་དགྲ་བཅོམ་པའི་འབྲས་བུ་ཐོབ། ལ་ལས་ནི་ཆོས་ལ་ཆོས་ཀྱི་མིག་རྣམ་པར་དག་པ། ལ་ལས་ནི་མི་སྐྱེ་བའི་ཆོས་ལ་བཟོད་པ་ཐོབ་པ་ལྟ་བུའོ། །ཕན་ཡོན་བརྒྱད་པ་ནི། བྱང་ཆུབ་སེམས་དཔའ་ས་བཅུ་ལ་གནས་པ་སྟོང་གསུམ་གྱི་པད་མ་ལ་བཞུགས་སྟེ། འཁོར་བྱང་ཆུབ་སེམས་དཔའ་མང་པོས་བསྐོར་ནས། ཕྱོགས་བཅུ་དུས་གསུམ་སངས་རྒྱས་ཀྱིས། །སྐྱབས་འགྲོ་ལན་གསུམ་མོད་བྱས་པས། །བྱང་ཆུབ་ཆོག་གི་ཤིང་དྲུང་དུ། །བདུད་ཚོགས་ཐམས་ཅད་བཏུལ་བྱས་ནས། །ནམ་གྱི་ཐོ་རེངས་མངོན་སངས་རྒྱས། ཕན་ཡོན་འདི་རྣམས་འོང་བ་ལ་བསླབ་བྱ་ཕུན་སུམ་ཚོགས་པ་ལ་བསླབ་དགོས་པས། སྐྱབས་སུ་འགྲོ་བའི་བསླབ་བྱ་བཅུ་གཅིག་སྟེ། སངས་རྒྱས་དཀོན་མཆོག་ལ་སྐྱབས་སུ་སོང་ནས་ལྷ་གཞན་ལ་ཕྱག་མི་འཚལ་བ་དང་། ཆོས་དཀོན་མཆོག་ལ་སྐྱབས་སུ་སོང་ནས་སེམས་ཅན་ལ་འཚེ་བ་སྤང་བ་དང་། དགེ་འདུན་དཀོན་མཆོག་ལ་སྐྱབས་སུ་སོང་ནས་མུ་སྟེགས་ཅན་མི་བསྟེན་པ་དང་། སངས་རྒྱས་ལ་གུས་པར་བསྒྲུབ་ཅིང་མ་གུས་པ་སྤང་བ་དང་། ཆོས་ལ་གུས་པ་བསྒྲུབ་ཅིང་མ་གུས་པ་སྤང་བ་དང་། དགེ་འདུན་ལ་གུས་པ་བསྒྲུབ་ཅིང་མ་གུས་པ་སྤང་བའོ། །ཐུན་མོང་གི་བསླབ་བྱ་ལྔ་ནི། སྲོག་དང་བྱ་དགའ་ཡི་ཆེད་དུ་ལྷ་དཀོན་མཆོག་གསུམ་མི་སྤོང་བ་དང་། དགོས་པ་གལ་ཆེན་པོ་ལ་ཡང་ཐབས་གཞན་མི་བཙལ་བ་དང་། ཅི་ཟ་ཅི་འཐུང་གི་ཕུད་ཀྱིས་མཆོད་པ་དང་། དུས་དང་དུས་ཀྱི་མཆོད་པ་ལ་བརྩོན་པར་བྱ་བ་དང་། ཕྱོགས་གང་དང་གང་དུ་འགྲོ་ཡང་དེ་ཡི་ལྷ་ལ་སྐྱབས་སུ་འགྲོ་བ་དང་། སྐྱབས་སུ་འགྲོ་བ་སྤེལ་ཞིང་སྦྱང་བ་ལ་བསླབ་པར་བྱའོ། །དང་པོ་སངས་རྒྱས་ལ་སྐྱབས་སུ་སོང་ནས་འཇིག་རྟེན་པའི་ལྷ་ཚངས་པ་དང་ཁྱབ་འཇུག་དབང་ཕྱུག་ཆེན་པོ། ཚོགས་ཀྱི་བདག་པོ་ཆེན་པོ་རྣམས་ལ་ཡང་སངས་རྒྱས་ཐོབ་པའི་སྐྱབས་སུ་བྱེད་ནས་ཕྱག་མི་འཚལ་ན། ས་བླ་བ་སྲིད་པ་ཆགས་པའི་ལྷ་ཡབ་བཞུར་ཡར་ལྷ་ཤམ་པོ་འོ་དེ་གུང་རྒྱལ་ལ་སོགས་པ་རྣམས་ལ་ལྟ་ག་ལ་ཡང་ཕྱག་འཚལ། སངས་རྒྱས་ལ་སྐྱབས་སུ་སོང་བས་དེ་རྣམས་ཀྱི་མཆོད་གནས་སུ་འགྲོ་བ་ཡིན་པས་སོ། །ཆོས་ལ་སྐྱབས་སུ་སོང་བས་སེམས་ཅན་ལ་འཚེ་བ་སྤང་པ་ནི། རང་སྡུག་བསྔལ་མི་འདོད་པ་བཞིན་དུ་གཞན་ཡང་སྡུག་བསྔལ་མི་འདོད་ལ། རང་བདེ་བ་འདོད་པ་བཞིན་དུ་གཞན་བདེ་བ་འདོད་པས། གསོད་པ་དང་གཏུབ་པ་དང་རྫས་དང་ཡོ་བྱེད་ཞིང་དང་ཁང་པ། ནོར་དང་བང་མཛོད་འཕྲོག་པ་ལྟ་ག་ལ་ཡང་སྲིད་ལ། མི་ཐུབ་བཞིན་དུ་བཅོལ་བ། མི་ཐེག་བཞིན་དུ་སྐུར་བ་དང་འགེལ་བ། ཀུ་རེ་དང་ཀྱལ་ཀའི་ཆེད་དུ་དངས་པ་དང་སྐྲག་པར་བྱེད་པ་ལ་སོགས་པ་དང་། ཞིང་གི་འོལ་ཀ་འབོལ་བ་དང་། ལྗང་པའི་སྟེང་དུ་རྐང་པ་གྱལ་འགྲོས་བྱེད་པ་ཚུན་ཆད་སྤང་བར་བྱའོ། །དགེ་འདུན་དཀོན་མཆོག་ལ་སྐྱབས་སུ་སོང་བས་མུ་སྟེགས་ཅན་མི་བསྟེན་པ་ནི། དགེ་སློང་བྱས་ནས་དགེ་ཚུལ་དང་དགེ་བསྙེན་ལ་ཡང་སྟན་ཅིག་པ་སྤོང་། ནུབ་ཀྱང་བསྲུང་ན་མུ་སྟེགས་ཅན་དང་མུ་སྟེགས་ཀྱི་བྱེ་བྲག་བོན་པོ་རྣམས་ལ་སངས་རྒྱས་བསྒྲུབ་པར་འདོད་ཅིང་། ལམ་བསྒྲུབས་པར་འདོད་པའི་གྲོགས་པོ་ནི་ལྟ་ཅི་སྨོས། །སངས་རྒྱས་ཐོབ་པར་འདོད་པའི་གྲོགས་པོ་ནི་སྟོན་པ་མཐུན་པ། ལྟ་བ་མཐུན་པ། སྒོམ་པ་མཐུན་པ། སྤྱོད་པ་མཐུན་པའོ། །སངས་རྒྱས་ལ་སྐྱབས་སུ་སོང་བས། རིས་སུ་བྲིས་པ་འམ། འབུར་དུ་བཏོད་པ་འམ། རྐོས་སུ་བརྐོས་པའི། སངས་རྒྱས་དང་བྱང་ཆུབ་སེམས་དཔའི་སྐུ་གཟུགས་རྣམས་མཐོང་བའི་དུས་སུ་ཕ